Document ID: 32014R0704

KOMMISSIONENS FORORDNING (EU) Nr. 704/2014
af 25. juni 2014
om ændring af forordning (EU) nr. 211/2013 om certifikatkrav for import til Unionen af spirer og frø beregnet til produktion af spirer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 48, stk. 1, og
ud fra følgende betragtninger:
(1)
Ved Kommissionens forordning (EU) nr. 211/2013 (2) er der fastsat certifikatkrav for spirer og frø beregnet til produktion af spirer, som importeres til Unionen.
(2)
Under kontrolbesøg, som Kommissionens kontroltjenester (Levnedsmiddel- og Veterinærkontoret) gennemførte i tredjelande for nylig, konstaterede man visse mangler. Disse mangler vedrører de kompetente myndigheders evne til at attestere, at frø beregnet til produktion af spirer fremstilles i overensstemmelse med Europa-Parlamentets og Rådets forordning (EF) nr. 852/2004 (3), især de almindelige hygiejnebestemmelser for primærproduktion og dermed forbundne aktiviteter i del A i bilag I til samme forordning.
(3)
For at opretholde det højest mulige forbrugerbeskyttelsesniveau, mens tredjelandene træffer de nødvendige afhjælpende foranstaltninger for at etablere et solidt certificeringssystem, bør det - som et alternativ for oprindelseslandet - være tilladt at lade opfyldelse af certifikatkravet vedrørende almindelige hygiejnebestemmelser for primærproduktion erstatte af en mikrobiologisk test af frø beregnet til produktion af spirer, som udføres, inden eksporten til Unionen finder sted. Det er derfor nødvendigt også at ændre standardcertifikatet i bilaget til forordning (EU) nr. 211/2013.
(4)
Denne foranstaltning bør være tidsbegrænset og kun gælde, indtil tredjelandene har fremlagt de nødvendige garantier for, at manglerne er afhjulpet.
(5)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
I forordning (EU) nr. 211/2013 foretages følgende ændringer:
1.
Artikel 3 affattes således:
»Artikel 3
Certifikatkrav
1. Sendinger af spirer eller frø beregnet til produktion af spirer importeret til Unionen og med oprindelse i eller afsendt fra tredjelande skal ledsages af et certifikat, jf. standardcertifikatet i bilaget, hvori det attesteres, at spirerne eller frøene er produceret under forhold, der opfylder de almindelige hygiejnebestemmelser for primærproduktion og dermed forbundne aktiviteter i del A i bilag I til forordning (EF) nr. 852/2004, og at spirerne er produceret under forhold, som opfylder sporbarhedskravene i gennemførelsesforordning (EU) nr. 208/2013 (4), er produceret i virksomheder, der er godkendt i henhold til kravene i artikel 2 i Kommissionens forordning (EU) nr. 210/2013 (5), og overholder de mikrobiologiske kriterier i bilag I til forordning (EF) nr. 2073/2005.
Certifikatet og, hvis det er relevant, resultaterne af mikrobiologisk testning for enterobakterier, jf. stk. 4, skal være affattet på det eller de officielle sprog i afsendelsestredjelandet og på det eller de officielle sprog i den medlemsstat, hvor importen til EU finder sted, eller være ledsaget af en autoriseret oversættelse til det eller de pågældende sprog. Hvis bestemmelsesmedlemsstaten kræver det, skal certifikaterne også være ledsaget af en autoriseret oversættelse til denne medlemsstats officielle sprog. En medlemsstat kan dog indvillige i at bruge et andet officielt EU-sprog end sit eget.
2. Originalen af certifikatet skal ledsage sendingen, til den når sit bestemmelsessted som angivet i certifikatet.
3. I tilfælde af opdeling af sendingen skal en kopi af certifikatet ledsage hver del af sendingen.
4. Som undtagelse fra kravet i stk. 1 om officiel attestering af, at frøene er produceret i overensstemmelse med forordning (EU) nr. 852/2004, kan sendinger af frø til spiring, der skal eksporteres til Unionen, indtil den 1. juli 2015 dog underkastes mikrobiologisk testning for enterobakterier til kontrol af produktionshygiejnen forud for eksporten. Resultaterne af en sådan mikrobiologisk test må ikke overstige 1 000 CFU/g.
5. Certifikatet og resultaterne af sådanne test, hvis det er relevant, skal efter anmodning fra de kompetente myndigheder stilles til rådighed af de fødevarevirksomhedsledere, der producerer spirer med importerede frø.
(4) Kommissionens gennemførelsesforordning (EU) nr. 208/2013 af 11. marts 2013 om sporbarhedskrav for spirer og frø beregnet til produktion af spirer (EUT L 68 af 12.3.2013, s. 16)." 						
(5) Kommissionens forordning (EU) nr. 210/2013 af 11. marts 2013 om autorisation af virksomheder, der producerer spirer, i henhold til Europa-Parlamentets og Rådets forordning (EF) nr. 852/2004 (EUT L 68 af 12.3.2013, s. 24).«" 						
2.
Artikel 4 udgår.
3.
Standardcertifikatet for import af spirer eller frø beregnet til produktion af spirer i bilaget erstattes af teksten i bilaget til nærværende forordning.
Artikel 2
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juni 2014.

Labels: 3
6